《忆旧游 寄怀宝芬女史》
清代·戴珊

记海棠树底，芍药栏边，红豆联吟。傍晚妆初卸，更西窗剪烛，东阁谈心。

怜予鸿爪无定，几日便分襟。正社燕辞巢，子规啼恨，来往花阴。

遥岑。频眺处，祗竹院摊书，松径捶琴。许我新诗寄，从别时凝望，直到而今。

鸾笺一幅遥递，珍重等南金。愧报乏琼琚，缠绵枉自怀好音。

作者简介：字衣仙，号虹桥女史，钱塘人，懋女。湖北龙坪巡检湘潭梁传系室。有《庑下吟·附词》。